Kakawin Arjunawiwāha/Pupuh 24
Pupuh 24 – Puṣpasañcaya 

1. 
a. prāpta ri lambung ikang girirāja kidul suranātha sĕnāddha sanggraha 
b. āpan awās pangapuyni musuhnira tut gĕgĕring gigiring gunung midĕr 
c. sāk sira sang kahawan kahalâlaradan kapapag tĕkaping surāpsara 
d. śeṣanikang tinawan pinangan hinañang tĕkaping bala daitya rākṣasa

2.
a. tan dwa tĕkâlad-alad Maṇimāntakarāja manalyani sāhasângusī
b. tan patuhan waragang-waragang kalawan panĕngĕrnya tatan pasañjata 
c. kagyat anon magĕlar makukud ta ya mangkin atambĕh atimbun akrama 
d. byūha surādhipa kātara sök makarānana yêka dumehnya kāṇḍĕga

3. 
a. de suranātha madan sira sāraśarīra huwus pinakāngganing gĕlar 
b. mukhya tĕmĕn nṛpaputra Dhanañjaya pangharĕping sura ring raṇāngga 
c. Citrarathâdhikaramitra nirâparĕk ing ratha sāra n umunggu ring liman 
d. mwang surasanggha gajāśwarathanya padātisamūha wilangnya sārwuda

4 
a. tĕkwan ikang giri durga tĕgal palagān aratā hinapitnikang jurang
b. śuṣka kurang bañu pöng wadarā hawaning lĕwu guntur atap tikang watu 
c. pringga jurangnya kakilyan i raryanirân humaḍang humarĕp rikang musuh 
d. sangkaṭa sangkananing mamĕgat-mĕgati pratisāra hanângrĕpêng sukĕt

Arjunawiwāha
Kakawin Arjunawiwāha